**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.08.2025, ora 08:00 – 02.08.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 02.08.2025, ora 07:00**

**RÂURI**

**Debitele au fost, în general, în scădere**, exceptând cursurile inferioare ale Mureşului şi Prutului, unde au fost în creştere prin propagare.

Pe râurile din bazinul hidrografic Vedea, bazinele mijlocii şi inferioare ale Jiului, Argeşului, Ialomiței, bazinul inferior al Oltului şi pe râurile din Dobrogea, debitele au fost relativ staționare.

Debitele se situează, în general, la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe cursul Someşului, cursul mijlociu al Mureşului, cursurile inferioare ale Târnavelor şi mai mici (sub 30%) pe râurile din bazinele hidrografice: Tur, Crasna, Barcău, Moravița, Caraş, Nera, Cerna, Bârlad, pe afluenții Prutului, în bazinul inferior al Jiului, pe unii afluenți din bazinele Oltului, Vedei, Argeşului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând cursurile inferioare ale Mureşului şi Prutului, unde vor fi în creştere prin propagare.

Pe râurile din bazinul hidrografic Vedea, bazinele mijlocii şi inferioare ale Jiului, Argeşului, Ialomiței, bazinul inferior al Oltului şi pe râurile din Dobrogea, debitele vor fi relativ staționare.

Sunt posibile creșteri ușoare de niveluri și debite, pe unele râuri mici din zonele de deal și de munte, ca urmare a precipitațiilor slabe cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 01.08 - 02.08.2025 a fost în creştere, având valoarea de 3400 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în creștere pe sectoarele Gruia – Bechet și Oltenița - Tulcea și relativ staționare pe sectorul Corabia – Giurgiu.

**Debitul la intrarea în țară (secțiunea Baziaș) va fi în creștere (3800 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 01.08.2025, ora 09:00 –02.08.2025, ora 06:00**

**ÎN ŢARĂ**

Vremea a fost frumoasă, cu valori termice apropiate de mediile climatologice specifice datei. Cerul a fost variabil, temporar cu înnorări în zona montană și în Moldova, unde cu totul izolat au fost averse slabe. Vântul a suflat slab și moderat. Temperaturile maxime s-au încadrat între 24 de grade la Târnăveni, Joseni, Ocna Șugatag, Toplița, Miercurea Ciuc și Întorsura Buzăului și 33 de grade la Calafat, Băilești, Bechet, Cernavodă, Oltenița, Călărași, Zimnicea, Drobeta Turnu Severin, București-Filaret și Turnu Măgurele. La ora 6.00, se înregistrau valori termice cuprinse între 6 grade la Miercurea Ciuc și 22 de grade la Constanța-dig, Șiria și Sulina. Spre dimineață, în nord-vestul Moldovei s-a format ceață.

*Observații: de ieri de la ora 6.00 a fost în vigoare o atenționare cod galben pentru fenomeme meteorologice periculoase imediate, emisă de SRPV Bacău.*

**LA BUCUREŞTI**

Vremea a fost frumoasă și normală din punct de vedere termic. Cerul a fost variabil iar vântul a suflat slab. Temperatura maximă a fost de 32 de grade la Afumați și Băneasa și 33 de grade la Filaret. La ora 6.00 se înregistrau 16 grade în Băneasa și 18 grade la Afumați și Filaret.

**3. Prognoza meteorologică în intervalul 02.08.2025, ora 09:00 –03.08.2025, ora 09:00**

**ÎN ŢARĂ**

Vremea se va încălzi și va fi călduroasă în vestul, sudul și sud-estul țării. Cerul va fi variabil, temporar cu înnorări, averse, descărcări electrice și intensificări de scurtă durată ale vântului, ziua, pe alocuri la munte și izolat în Oltenia, Muntenia, Transilvania și Moldova, iar noaptea pe suprafețe mici în Crișana și în nordul Banatului. Temperaturile maxime se vor încadra între 26 de grade în depresiunile din estul Transilvaniei și 34 de grade, local, în regiunile vestice și izolat în cele sudice. Temperaturile minime vor fi cuprinse între 8 grade în depresiunile Carpaților Orientali și 23 de grade în nordul litoralului. În Transilvania și nordul Moldovei vor fi condiții de ceață.

**LA BUCUREŞTI**

Vremea va fi călduroasă. Cerul va fi variabil după-amiaza și seara și mai mult senin în restul intervalului. Vântul va sufla slab până la moderat. Temperatura maximă se va situa în jurul valorii de 33 de grade, iar cea minimă va fi de 18...19 grade, mai scăzută în zona preorășenească spre 16 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 01.08.2025 s-au constatat următoarele:

- **râul Corund**: concentrația clorurilor, pe probele de apă prelevate în secțiunea *amonte confluență cu r. Târnava Mică*, la data de 01.08.2025, ora 06:00, a scăzut cu 124 mg/l față de 1061 mg/l, valoare înregistrată la data de 31.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *r. Corund amonte confluență cu r. Târnava Mică* a variat între 3110 μS/cm și 4320 μS/cm;

- **calitatea râului Târnava Mică** este influențată de aportul râului Corund; la data de 01.08.2025, ora 06:00, în secțiunea *Târnăveni priză*, concentrația clorurilor a crescut cu 167 mg/l față de valoarea de 199 mg/l înregistrată la data de 31.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *Târnava Mică aval loc. Sovata, amonte localitate Sărățeni* a variat între 1720 μS/cm și 2072 μS/cm;

- **râul Târnava Mare - secțiunea Mihalț**: la data de 01.08.2025, ora 06:00, concentrația clorurilor a crescut cu 26 mg/l față de valoarea de 150 mg/l înregistrată la data de 31.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea a variat între 828 μS/cm și 1155 μS/cm;

- **râul Mureș**: la data de 01.08.2025, ora 06:00, în secțiunea *Nădlac*, concentrația clorurilor a scăzut cu 0,7 mg/l față de valoarea de 68,6 mg/l înregistrată la data de 31.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea pe râul Mureș în secțiunea *Nădlac* a variat între 446 μS/cm și 515 μS/cm.

**3. Pe Marea Neagră**

***Administrația Bazinală de Apă Dobrogea Litoral*** informează că la data de 01.08.2025 a fost semnalată prezența unui delfin eșuat, în stațiunea Mamaia – zona hotel Opera, județul Constanța.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 31.07.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Agenţia Naţională pentru Mediu și Arii Protejate*** și ***Garda Naţională de Mediu - Comisariatul Judeţean*** ***Argeș*** informează despre producerea, la data de 01.08.2025, la ora 07:30, a unei poluări accidentale a solului cu 100 litri de apă de zăcământ și 50 litri de țiței, în zona localităţii Prodani, comuna Vedea, județul Argeș, din cauza unei avarii la o conductă de transport amestec (țiței + apă de zăcământ) aparținând OMV Petrom SA. A fost afectată o suprafață de 30 mp de vale necadastrată fără apă. S-a oprit pomparea și s-a izolat conducta. Se intervine pentru remedierea avariei și curățarea zonei afectate.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE ȘI DIGITALIZARE